從事淮南府過亡友楊校書舊廳感念愀然
作者：權德輿
朝代：唐

paragraphs: 故人隨化往，倏忽今六霜。
及我就拘限，清風留此堂。
松竹逾映蔚，芝蘭自銷亡。
絕弦罷流水，聞笛同山陽。
熲如冰玉姿，粲若鸞鳳章。
欲翥摧勁翮，先秋落貞芳。
正平賦鸚鵡，文考頌靈光。
二子古不弔，夫君今何傷。
黃墟既杳杳，玄化亦茫茫。
豈必限宿草，含悽灑衣裳。